《题大痴老人山水图》
清代·徐德音

昕夕画水兼画山，淋漓元气在笔端。此图神妙信杰作，谁欤抗手惟荆关。

连云欲接富春岭，鼓棹直溯桐君滩。晚饭雕胡然楚竹，路转山腰见茅屋。

日冠山衣尔何人，想见土风尚纯朴。自笑频年车历鹿，子舍栖迟就微禄。

吾家旧在湖山澳，别来几度春山绿。曷不言归种杞菊，晴窗展画三摩挲，移情如奏成连曲。

作者简介：徐德音，字淑则，钱塘人。漕运总督、谥清献旭龄女，中书许迎年室，同知佩璜母。有《渌净轩诗集》。